b"\n_START_ARTICLE_\nHowie Mandel\n_START_PARAGRAPH_\nHoward Michael Mandel II (s. 29. marraskuuta 1955 Toronto, Ontario, Kanada) on kanadalainen n\xc3\xa4yttelij\xc3\xa4, televisiojuontaja ja stand up -koomikko. H\xc3\xa4net tunnetaan muun muassa roolistaan Wayne Fiscusina 1980-luvun televisiosarjassa Sairaalan syke (St. Elsewhere) ja viihdeohjelma Deal or No Dealin juontajana. H\xc3\xa4n on juontanut my\xc3\xb6s muita ohjelmia, kuten Howie ja The Howie Mandel Show, ja vieraillut muun muassa sarjoissa \xc3\x84\xc3\xa4rirajoilla ja Monk. Mandel on toiminut my\xc3\xb6s \xc3\xa4\xc3\xa4nin\xc3\xa4yttelij\xc3\xa4n\xc3\xa4. H\xc3\xa4n on muun muassa ollut p\xc3\xa4\xc3\xa4hahmo Bobbyn \xc3\xa4\xc3\xa4nen\xc3\xa4 animaatiosarjassa Bobby's World ja Gizmon \xc3\xa4\xc3\xa4nen\xc3\xa4 elokuvissa Riivi\xc3\xb6t (Gremlins) ja Gremlins 2 \xe2\x80\x93 uusi pesue (Gremlins 2: The New Batch). Mandel on saanut t\xc3\xa4hden Hollywood Walk of Famelle. Howie Mandel on tullut monelle tutuksi my\xc3\xb6s America's Got Talent-ohjelman my\xc3\xb6t\xc3\xa4, jossa h\xc3\xa4n toimii tuomarina.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMandel on ollut vuodesta 1980 naimisissa Terry Soilin kanssa. Heill\xc3\xa4 on kolme lasta: Jackie (s. 1984), Alex (s. 1989) ja Riley (s. 1992)."